CELEX: 32011D1116(01)
Language: et
Date: 2011-11-14 00:00:00
Title: Euroopa Parlamendi juhatuse otsus, 23. märts ja 14. november 2011 , millega muudetakse Euroopa Parlamendi liikmete põhimääruse rakendusmeetmeid

16.11.2011   
            
            
               ET
            
            
               Euroopa Liidu Teataja
            
            
               C 335/12
            
         EUROOPA PARLAMENDI JUHATUSE OTSUS,
   23. märts ja 14. november 2011,
   millega muudetakse Euroopa Parlamendi liikmete põhimääruse rakendusmeetmeid
   2011/C 335/07
   EUROOPA PARLAMENDI JUHATUS,
   võttes arvesse Euroopa Liidu toimimise lepingut, eriti selle artikli 223 lõiget 2,
   võttes arvesse Euroopa Parlamendi liikmete põhimäärust (1),
   võttes arvesse Euroopa Parlamendi kodukorra artikleid 8 ja 23
   ning arvestades järgmist:
   
               (1)
            
            
               Parlamendiliikmele, kes kasutab parlamendi töökohtades taksot nädalal, mil ei toimu Euroopa Parlamendi ametlikku tegevust, tuleks taksokulud hüvitada samaväärselt taksokulude hüvitamisega tavalistel töönädalatel.
            
         
               (2)
            
            
               Kui parlamendiliikmed reisivad väljapoole Euroopa Liidu territooriumi, et osaleda ametlikus tegevuses, peavad nad sageli katma oma viisakulud ja seonduvad kulud. Kuna need kulud tekivad seoses ametliku tegevusega, oleks kohane need parlamendiliikmetele hüvitada, tingimusel et nad esitavad vajalikud tõendavad dokumendid. Kõnealuste sätete muudatust tuleks kohaldada alates 1. jaanuarist 2012, et tagada kõikide ühel aastal toimuvate reiside ühesugune käsitlemine.
            
         
               (3)
            
            
               Teatavates olukordades, mis võivad tekkida ametliku reisi ajal, on parlamendiliikmel õigus tagasitoimetamise kulude hüvitamisele. Võttes arvesse, et tagasitoimetamisega võivad kaasneda seotud kulud, oleks asjakohane ka need kulud hüvitada. Selle kohustuse täitmiseks peaks parlament sõlmima kindlustuslepingu. Kindlustuspoliis peaks kehtima alates asjakohaste sätete kohaldamispäevast.
            
         
               (4)
            
            
               Juhul kui parlamendiliige on vastavalt asjaomases liikmesriigis juurdunud tavale nõustunud maksma kohalikule assistendile koondamistasu, mis ületab seaduses sätestatud miinimumtasu, võib parlamendiliige vastavate kulude katmiseks anda oma makseagendile korralduse panna kõrvale summasid parlamendiliikme assisteerimiskuludest ja kanda need üle järgmistesse eelarveaastatesse tingimusel, et eri nõuded on täidetud. Käesoleva otsuse asjakohast sätet tuleks kohaldada 14. juulist 2009.
            
         ON VÕTNUD VASTU KÄESOLEVA OTSUSE:
   Artikkel 1
   Euroopa Parlamendi liikmete põhimääruse rakendusmeetmeid (2) muudetakse järgmiselt:
   
               1)
            
            
               artikli 22 lõige 2a asendatakse järgmisega:
               „2a.   Kui parlamendiliige reisib ühte parlamendi töökohtadest nädalal, mil ei toimu Euroopa Parlamendi ametlikku tegevust, hüvitatakse täiendavate reisikuludena ainult reisikulud, sealhulgas taksosõit piirmääras, mis on kehtestatud juhatuse eeskirjas Euroopa Parlamendi liikmete ametiautode kasutamise kohta, ning hotelliarved.”;
            
         
               2)
            
            
               artikli 24 lõikele 3 lisatakse järgmine punkt:
               
                           „ba)
                        
                        
                           tõendavate dokumentide esitamisel hüvitist viisakulude ja seonduvate kulude eest.”;
                        
                     
         
               3)
            
            
               artiklit 29 muudetakse järgmiselt:
               
                           a)
                        
                        
                           pealkiri asendatakse järgmisega:
                           „Abi ametlike reiside ajal”;
                        
                     
                           b)
                        
                        
                           lõige 1 asendatakse järgmisega:
                           „1.   Parlamendiliikmel, kes artikli 10 lõike 1 punktis a, lõikes 2 või lõikes 2a osutatud ametliku reisi ajal haigestub raskelt või kellega toimub õnnetusjuhtum või kelle reisi tõrgeteta kulgu häirivad ettenägematud asjaolud, on õigus Euroopa Parlamendi abile. Abi hõlmab tagasitoimetamise korraldamist ja sellega seotud kulude hüvitamise kohustuse ülevõtmist. Parlamendiliige või asjakohastel juhtudel tema esindaja võib taotleda tagasitoimetamist parlamendi ühte töökohta või parlamendiliikme elukohta.”;
                        
                     
                           c)
                        
                        
                           lõige 3 asendatakse järgmisega:
                           „3.   Parlament täidab oma abistamiskohustusi kindlustuse abil. Parlamendiliikmed saavad lõigetes 1 ja 2 osutatud õigusi kasutada kindlustuspoliisis ette nähtud tingimustel.”;
                        
                     
                           d)
                        
                        
                           lisatakse järgmine lõige:
                           „4.   Kindlustuspoliis peab muuhulgas hõlmama järgmisi abi osutamise kulusid:
                           
                                       —
                                    
                                    
                                       abi osutamist parlamendiliikme tõsise haigestumise, õnnetusse sattumise või surma korral;
                                    
                                 
                                       —
                                    
                                    
                                       abi ja enneaegset tagasipöördumist loodusõnnetuste, avaliku korra tõsiste rikkumiste ja parlamendiliikme pereliikme tõsise haigestumise, õnnetusse sattumise või surma korral;
                                    
                                 
                                       —
                                    
                                    
                                       logistilist ja haldusabi dokumentide kadumise või varguse korral;
                                    
                                 
                                       —
                                    
                                    
                                       abi parlamendiliikme vastu algatatud kohtumenetluse korral;
                                    
                                 
                                       —
                                    
                                    
                                       täiendavat elu- ja invaliidsuskindlustust (jääksumma ulatuses).”;
                                    
                                 
                     
         
               4)
            
            
               artiklile 40 lisatakse järgmine lõige:
               „5.   Parlamendiliige võib anda oma makseagendile korralduse panna kõrvale vahendeid artikli 33 lõikes 4 viidatud summast, et katta sellise lepingu lõppemisega seotud kulud, mida ei saa katta vastavalt lõigetele 1–4, ning anda korralduse kanda need summad üle järgmistesse eelarveaastatesse tingimusel, et täidetud on järgmised nõuded:
               
                           a)
                        
                        
                           parlamendiliige on asjakohaste kirjalike dokumentidega tõendanud, et väljaspool Euroopa Parlamenti ja ilma Euroopa Parlamendi liikmete osaluseta on sektoris, mida tööleping hõlmab, juurdunud tava, mille kohaselt makstakse seaduses sätestatud miinimumtasust suuremat koondamistasu;
                        
                     
                           b)
                        
                        
                           punktis a nimetatud tavale vastavas koondamistasu suuruses on kokku lepitud kohaliku assistendi töölepingus. Kokku lepitud summa ei tohi ühelgi juhul ületada ühe kuu töötasu iga töötatud aasta eest;
                        
                     
                           c)
                        
                        
                           kõrvalepandud summasid deklareeritakse iga töötaja kohta artiklis 39 sätestatud iga-aastase tasaarvestamismenetluse raames. Makseagent avab nende vahendite jaoks eraldi arvelduskonto ja esitab igal aastal tasaarvestamise eesmärgil kontoväljavõtte. Makseagent võib igal eelarveaastal panna kõrvale üksnes summasid, mis vastavad tööperioodile alates parlamendi käimasolevast ametiajast kuni kõnealuse eelarveaasta lõpuni või kui leping lõpeb sellel aastal, siis lepingu lõppemiseni. Kõrvalepandud summadelt kogunenud intress tuleb deklareerida iga-aastase tasaarvestamismenetluse ajal. Kõik ülejäänud või kasutamata summad tuleb parlamendile tagasi maksta kord aastas ja asjakohase töölepingu lõppemisel.”
                        
                     
         Artikkel 2
   1.   Käesolev otsus jõustub järgmisel päeval pärast selle avaldamist Euroopa Liidu Teatajas.
   2.   Käesolevat otsust kohaldatakse samast päevast, välja arvatud järgmised sätted:
   
               a)
            
            
               artikli 1 punkt 2, mida kohaldatakse alates 1. jaanuarist 2012;
            
         
               b)
            
            
               artikli 1 punkt 4, mida kohaldatakse alates 14. juulist 2009.
            
         
      (1)  Euroopa Parlamendi 28. septembri 2005. aasta otsus 2005/684/EÜ, Euratom, millega võetakse vastu Euroopa Parlamendi liikmete põhimäärus (ELT L 262, 7.10.2005, lk 1).
   
      (2)  Euroopa Parlamendi juhatuse 19. mai ja 9. juuli 2008. aasta otsus Euroopa Parlamendi liikmete põhimääruse rakendusmeetmete kohta (ELT C 159, 13.7.2009, lk 1).